প্রদীপের মন খারাপ হয়েছিল নায়ক আকাশকে দেখে। প্রদীপ ভীষণ ভক্ত আকাশের। আকাশের ছবি কেটে ঘরের বেড়ায় লাগিয়ে রেখেছে। তেমন ছবি পেলে কেটে পকেটে নিয়ে ঘুরত। সেই রাজপুত্রের মতো মানুষটার এই হাল! গালে টোসকা পড়া। মুখে বসন্তের দাগ। মাথায় একটাও চুল নেই। ওস্তাদ মোমেন মিয়া নায়ক আকাশের মুখে রঙের পলিশ করে সব দাগ আড়াল করে দিয়ে যখন মাথার আলগা চুল ঠিকঠাক করছিল, তখনই প্রদীপ হাঁ মুখে তাকায়। তখনই প্রদীপ বুঝতে পারে, তার প্রিয় নায়কের মাথায় চুল নেই। মাথা আস্ত বেল। আলগা চুল পরে অভিনয় করে। বেল মাথার আকাশকে দেখলে সে চিনতে পারত না। বরং চমকে উঠত।